CELEX: 52016PC0579
Language: el
Date: 2016-09-14
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης όσον αφορά ορισμένα ψηφίσματα που θα τεθούν σε ψηφοφορία στο πλαίσιο του Διεθνούς Οργανισμού Αμπέλου και Οίνου (ΔΟΑΟ)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.9.2016
            COM(2016) 579 final
            2016/0273(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης όσον αφορά ορισμένα ψηφίσματα που θα τεθούν σε ψηφοφορία στο πλαίσιο του Διεθνούς Οργανισμού Αμπέλου και Οίνου (ΔΟΑΟ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Ο Διεθνής Οργανισμός Αμπέλου και Οίνου (ΔΟΑΟ) είναι διακυβερνητικός οργανισμός επιστημονικού και τεχνικού χαρακτήρα, ο οποίος δραστηριοποιείται στον τομέα της αμπέλου και του οίνου, των ποτών με βάση τον οίνο, των επιτραπέζιων σταφυλιών, της σταφίδας και άλλων αμπελοοινικών προϊόντων. Οι στόχοι του ΔΟΑΟ είναι i) να ενημερώνει για μέτρα με τα οποία μπορούν να ληφθούν υπόψη οι ανησυχίες των παραγωγών, των καταναλωτών και άλλων παραγόντων στον αμπελοοινικό τομέα, ii) να συνδράμει τους άλλους διεθνείς οργανισμούς που ασκούν δραστηριότητες τυποποίησης και iii) να συμβάλλει στη διεθνή εναρμόνιση των υφιστάμενων πρακτικών και προτύπων. Επί του παρόντος, μέλη του ΔΟΑΟ είναι 46 κράτη, εκ των οποίων 21 είναι κράτη μέλη της Ένωσης. Η ΕΕ δεν είναι, επί του παρόντος, μέλος του ΔΟΑΟ.
            
            
               Σε επίπεδο ΕΕ, σύμφωνα με τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων (κανονισμός ΚΟΑ, ΕΕ L 347, σ. 671), ορισμένα από τα ψηφίσματα που έχουν εγκριθεί και δημοσιευθεί από τον ΔΟΑΟ επηρεάζουν την ενωσιακή νομοθεσία. Ο κανονισμός ΚΟΑ προβλέπει παραπομπές στα ψηφίσματα του ΔΟΑΟ όσον αφορά τις ακόλουθες διατάξεις:
            
            
               -ορισμένες μεθόδους ανάλυσης που επιτρέπουν να διαπιστωθεί η σύσταση των προϊόντων του αμπελοοινικού τομέα, που εγκρίνει και δημοσιεύει ο ΔΟΑΟ, στις οποίες πρέπει να βασίζεται η Επιτροπή, εκτός αν είναι αναποτελεσματικές ή ακατάλληλες σε σχέση με τον επιδιωκόμενο από την Ένωση σκοπό (άρθρο 80 παράγραφος 5 του κανονισμού ΚΟΑ)·
            
            
               -ορισμένες προδιαγραφές για την καθαρότητα και την ταυτοποίηση των ουσιών που χρησιμοποιούνται στις οινολογικές πρακτικές, έτσι ώστε οι κανόνες που εγκρίνονται και δημοσιεύονται από τον ΔΟΑΟ για το θέμα αυτό να καθίστανται αυτοδικαίως δεσμευτικοί στην ΕΕ (άρθρο 9 του κανονισμού (ΕΚ) αριθ. 606/2009 της Επιτροπής, της 10ης Ιουλίου 2009, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται, ΕΕ L 193, σ. 1)·
            
            
               -τις οινολογικές πρακτικές που εγκρίνει και δημοσιεύει ο ΔΟΑΟ τις οποίες πρέπει να λαμβάνει υπόψη της η Επιτροπή όταν εγκρίνει τέτοιες πρακτικές (άρθρο 80 παράγραφος 3 στοιχείο α) του κανονισμού ΚΟΑ)· και
            
            
               -τις ίδιες οινολογικές πρακτικές όταν χρησιμοποιούνται, πριν από την έγκρισή τους σύμφωνα με το άρθρο 80 παράγραφος 3 του κανονισμού ΚΟΑ, για την παραγωγή οίνων σε τρίτες χώρες (άρθρο 90 παράγραφος 2 του κανονισμού ΚΟΑ).
            
            
               Ομοίως, σύμφωνα με τον κανονισμό (ΕΚ) αριθ. 2870/2000 της Επιτροπής, της 19ης Δεκεμβρίου 2000, για καθορισμό των κοινοτικών μεθόδων αναφοράς που εφαρμόζονται στις αναλύσεις στον τομέα των αλκοολούχων ποτών (ΕΕ L 333, σ. 20), ορισμένα από τα ψηφίσματα που έχουν εγκριθεί και δημοσιευθεί από τον ΔΟΑΟ επηρεάζουν την ενωσιακή νομοθεσία. Το άρθρο 3 του κανονισμού 2870/2000 παραπέμπει στα ψηφίσματα του ΔΟΑΟ όταν δεν υπάρχουν κοινοτικές αναλυτικές μέθοδοι αναφοράς για την ανίχνευση και τον ποσοτικό προσδιορισμό των περιεχομένων ουσιών σε συγκεκριμένο αλκοολούχο ποτό.
            
            
               Με βάση τις συζητήσεις στο πλαίσιο της συνεδρίασης των ομάδων εμπειρογνωμόνων για την προετοιμασία της Γενικής Συνέλευσης του ΔΟΑΟ, αναμένεται ότι τα ακόλουθα ψηφίσματα που παράγουν έννομα αποτελέσματα στο πλαίσιο του κεκτημένου της ΕΕ θα περιλαμβάνονται στην ημερήσια διάταξη της Γενικής Συνέλευσης για έγκριση:
            
            
               –Τα σχέδια ψηφισμάτων OENO-TECHNO 10-444, 14-543, 14-545A, 14-545B, 14-567A, OENO-MICRO 14-546 και ECO-DROCON 13-523 καθορίζουν νέες οινολογικές πρακτικές. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, τα εν λόγω ψηφίσματα θα επηρεάσουν το κεκτημένο.
            
            
               –Τα σχέδια ψηφισμάτων OENO-SPECIF 12-506, 15-575 καθορίζουν τις προδιαγραφές για την καθαρότητα και την ταυτοποίηση ουσίας που χρησιμοποιείται σε μια οινολογική πρακτική. Οι εν λόγω οινολογικές πρακτικές έχουν δημοσιευθεί και συνιστώνται από τον ΔΟΑΟ, υπό την προϋπόθεση να εγκριθούν οι προδιαγραφές της χρησιμοποιούμενης ουσίας (Διεθνής Κώδικας Οινολογικών Πρακτικών του ΔΟΑΟ, § 2.1.20 και § 3.4.14). Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, καθώς και με το άρθρο 9 του κανονισμού (ΕΚ) αριθ. 606/2009 της Επιτροπής, τα ψηφίσματα αυτά θα επηρεάσουν το κεκτημένο.
            
            
               –Τα σχέδια ψηφισμάτων OENO-SCMA 13-526, 14-552, 14-553, 14-566 καθορίζουν μεθόδους ανάλυσης. Σύμφωνα με το άρθρο 80 παράγραφος 3 στοιχείο α) και παράγραφος 5 του κανονισμού (ΕΕ) αριθ. 1308/2013, τα εν λόγω ψηφίσματα θα επηρεάσουν το κεκτημένο.
            
            
               Τα ανωτέρω ψηφίσματα συζητήθηκαν εκτενώς μεταξύ επιστημονικών και τεχνικών εμπειρογνωμόνων του αμπελοοινικού τομέα. Συμβάλλουν στη διεθνή εναρμόνιση των προτύπων του οίνου και ορίζουν το πλαίσιο που θα εξασφαλίζει τον θεμιτό ανταγωνισμό στο εμπόριο αμπελοοινικών προϊόντων. Ως εκ τούτου, θα πρέπει να υποστηριχθούν.
            
            
               
                  Όπως και κατά το παρελθόν, αναμένεται ότι η ημερήσια διάταξη της συνεδρίασης της Γενικής Συνέλευσης του ΔΟΑΟ θα εξελιχθεί και ότι συμπληρωματικά ψηφίσματα που θα επηρεάσουν το κεκτημένο θα προστεθούν στην ημερήσια διάταξη. Προκειμένου να εξασφαλιστεί η αποτελεσματικότητα των εργασιών της Γενικής Συνέλευσης, τηρώντας ταυτόχρονα τους κανόνες των Συνθηκών, η Επιτροπή θα συμπληρώσει και/ή θα τροποποιήσει, σε εύθετο χρόνο, την παρούσα πρόταση για να μπορέσει το Συμβούλιο να εγκρίνει τη θέση που θα υποστηριχθεί όσον αφορά και τα ψηφίσματα αυτά.
               
            
            
               2016/0273 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης όσον αφορά ορισμένα ψηφίσματα που θα τεθούν σε ψηφοφορία στο πλαίσιο του Διεθνούς Οργανισμού Αμπέλου και Οίνου (ΔΟΑΟ)
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ο Διεθνής Οργανισμός Αμπέλου και Οίνου (OIV) θα εξετάσει και ενδεχομένως θα εγκρίνει ψηφίσματα τα οποία θα επηρεάσουν την ενωσιακή νομοθεσία κατά την προσεχή Γενική Συνέλευσή του στις XX Οκτωβρίου 2016.
            
            
               (2)Η Ένωση δεν είναι, επί του παρόντος, μέλος του ΔΟΑΟ. 21 κράτη μέλη της ΕΕ είναι μέλη του ΔΟΑΟ. Τα κράτη μέλη αυτά δύνανται να προτείνουν τροποποιήσεις στα σχέδια ψηφισμάτων του ΔΟΑΟ και θα κληθούν να εγκρίνουν ορισμένα από τα σχέδια ψηφισμάτων του ΔΟΑΟ κατά την προσεχή Γενική Συνέλευση του ΔΟΑΟ στις XX Οκτωβρίου 2016.
            
            
               (3)Η θέση της Ένωσης όσον αφορά τα ψηφίσματα αυτά σχετικά με θέματα που υπάγονται στην αρμοδιότητά της θα πρέπει επομένως να εγκρίνεται από το Συμβούλιο και να εκφράζεται στις συνόδους του ΔΟΑΟ από τα κράτη μέλη τα οποία είναι μέλη του ΔΟΑΟ και τα οποία ενεργούν από κοινού προς το συμφέρον της Ένωσης.
            
            
               (4)Σύμφωνα με τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
                  1
                και τον κανονισμό (ΕΚ) αριθ. 606/2009 της Επιτροπής
                  2
               , ορισμένα από τα ψηφίσματα που έχουν εγκριθεί και δημοσιευθεί από τον ΔΟΑΟ επηρεάζουν την ενωσιακή νομοθεσία.
            
            
               (5)Το άρθρο 80 παράγραφος 3 στοιχείο α) του κανονισμού (ΕΕ) αριθ. 1308/2013 προβλέπει ότι η Επιτροπή πρέπει να λαμβάνει υπόψη τις οινολογικές πρακτικές και μεθόδους ανάλυσης που συνιστά και δημοσιεύει ο ΔΟΑΟ όταν εγκρίνει οινολογικές πρακτικές.
            
            
               (6)Το άρθρο 80 παράγραφος 5 του κανονισμού (ΕΕ) αριθ. 1308/2013 προβλέπει ότι η Επιτροπή, κατά τον καθορισμό των μεθόδων ανάλυσης για να διαπιστωθεί η σύσταση των προϊόντων του αμπελοοινικού τομέα, θα βασίσει τις εν λόγω μεθόδους σε κάθε σχετική μέθοδο που συνιστά και δημοσιεύει ο ΔΟΑΟ, εκτός αν είναι αναποτελεσματική ή ακατάλληλη για τον σκοπό που επιδιώκει η Ένωση.
            
            
               (7)Το άρθρο 90 παράγραφος 2 του κανονισμού (ΕΕ) αριθ. 1308/2013 προβλέπει ότι τα προϊόντα του αμπελοοινικού τομέα που εισάγονται στην Ένωση πρέπει να παράγονται σύμφωνα με οινολογικές πρακτικές εγκεκριμένες από την Ένωση δυνάμει του εν λόγω κανονισμού ή, πριν από την εν λόγω έγκριση, σύμφωνα με οινολογικές πρακτικές τις οποίες συνιστά και δημοσιεύει ο ΔΟΑΟ.
            
            
               (8)Το άρθρο 9 του κανονισμού (ΕΚ) αριθ. 606/2009 προβλέπει ότι, εφόσον δεν καθορίζονται από την Επιτροπή, οι προδιαγραφές για την καθαρότητα και την ταυτοποίηση των ουσιών που χρησιμοποιούνται στις οινολογικές πρακτικές πρέπει να είναι εκείνες που καθορίζονται και δημοσιεύονται από τον ΔΟΑΟ.
            
            
               (9)Τα σχέδια ψηφισμάτων OENO-TECHNO 10-444, 14-543, 14-545A, 14-545B, 14-567A, OENO-MICRO 14-546 και ECO-DROCON 13-523 καθορίζουν νέες οινολογικές πρακτικές. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, τα εν λόγω ψηφίσματα θα επηρεάσουν την ενωσιακή νομοθεσία.
            
            
               (10)Τα σχέδια ψηφισμάτων OENO-SPECIF 12-506 και 15-575 καθορίζουν τις προδιαγραφές για την καθαρότητα και την ταυτοποίηση ουσίας που χρησιμοποιείται σε μια οινολογική πρακτική. Οι εν λόγω οινολογικές πρακτικές έχουν δημοσιευθεί και συνιστώνται από τον ΔΟΑΟ, υπό την προϋπόθεση να εγκριθούν οι προδιαγραφές της χρησιμοποιούμενης ουσίας (Διεθνής Κώδικας Οινολογικών Πρακτικών του ΔΟΑΟ, § 2.1.20 και § 3.4.14). Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, καθώς και με το άρθρο 9 του κανονισμού (ΕΚ) αριθ. 606/2009, τα ψηφίσματα αυτά θα επηρεάσουν την ενωσιακή νομοθεσία.
            
            
               (11)Τα σχέδια ψηφισμάτων OENO-SCMA 13-526, 14-552, 14-553 και 14-566 καθορίζουν μεθόδους ανάλυσης. Σύμφωνα με το άρθρο 80 παράγραφος 3 στοιχείο α) και το άρθρο 80 παράγραφος 5 του κανονισμού (ΕΕ) αριθ. 1308/2013, τα εν λόγω ψηφίσματα θα επηρεάσουν την ενωσιακή νομοθεσία.
            
            
               (12)Τα εν λόγω σχέδια ψηφισμάτων συζητήθηκαν εκτενώς μεταξύ επιστημονικών και τεχνικών εμπειρογνωμόνων του αμπελοοινικού τομέα. Συμβάλλουν στη διεθνή εναρμόνιση των προτύπων του οίνου και ορίζουν το πλαίσιο που θα εξασφαλίζει τον θεμιτό ανταγωνισμό στο εμπόριο των προϊόντων του αμπελοοινικού τομέα. Ως εκ τούτου, θα πρέπει να υποστηριχθούν.
            
            
               (13)Για να παρασχεθεί η αναγκαία ευελιξία κατά τη διάρκεια των διαπραγματεύσεων πριν από τη Γενική Συνέλευση του ΔΟΑΟ, θα πρέπει να εξουσιοδοτηθούν τα κράτη μέλη που είναι μέλη του ΔΟΑΟ προκειμένου να συμφωνήσουν ως προς τροποποιήσεις των ψηφισμάτων αυτών, υπό την προϋπόθεση ότι οι τροποποιήσεις αυτές δεν αλλοιώνουν την ουσία των ψηφισμάτων,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση της Ένωσης κατά τη Γενική Συνέλευση του Διεθνούς Οργανισμού Αμπέλου και Οίνου (ΔΟΑΟ) το 2016 είναι σύμφωνη με το παράρτημα της παρούσας απόφασης και εκφράζεται από τα κράτη μέλη τα οποία είναι μέλη του ΔΟΑΟ και τα οποία ενεργούν από κοινού για το συμφέρον της Ένωσης.
            
         
         
            
               Άρθρο 2
            
            
               1.Όταν η θέση που αναφέρεται στο άρθρο 1 ενδέχεται να επηρεαστεί από νέες επιστημονικές ή τεχνικές πληροφορίες οι οποίες παρουσιάζονται πριν ή κατά τη διάρκεια των συνεδριάσεων του ΔΟΑΟ, τα κράτη μέλη που είναι μέλη του ΔΟΑΟ ζητούν την αναβολή της ψηφοφορίας στη Γενική Συνέλευση του ΔΟΑΟ έως ότου η Ένωση διαμορφώσει θέση με βάση τα νέα στοιχεία.
            
            
               2.Ύστερα από συντονισμό, ιδίως επιτόπιο, και δίχως άλλη απόφαση του Συμβουλίου για τον καθορισμό της θέσης της Ένωσης, τα κράτη μέλη που είναι μέλη του ΔΟΑΟ, ενεργώντας από κοινού προς το συμφέρον της Ένωσης, δύνανται να συμφωνήσουν για τροποποιήσεις στα σχέδια ψηφισμάτων που αναφέρονται στο παράρτημα της παρούσας απόφασης, οι οποίες δεν αλλοιώνουν την ουσία τους.
            
            
               Άρθρο 3
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (2)
                  Κανονισμός (ΕΚ) αριθ. 606/2009 της Επιτροπής, της 10ης Ιουλίου 2009, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται (ΕΕ L 193 της 24.7.2009, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.9.2016
            COM(2016) 579 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης όσον αφορά ορισμένα ψηφίσματα που θα τεθούν σε ψηφοφορία στο πλαίσιο του Διεθνούς Οργανισμού Αμπέλου και Οίνου (ΔΟΑΟ)
            
               
         
         
            
               ΠΑΡΑΡΤΗΜΑ
            
            
            
               Τα κράτη μέλη που ενεργούν από κοινού προς το συμφέρον της Ένωσης υποστηρίζουν μόνο, και με την επιφύλαξη οποιασδήποτε μελλοντικής επανεξέτασης βάσει νέων εξελίξεων, τα ακόλουθα σχέδια ψηφισμάτων στο στάδιο 7 όσον αφορά τις μεθόδους ανάλυσης για να διαπιστωθεί η σύνθεση των προϊόντων του αμπελοοινικού τομέα, τις προδιαγραφές για την καθαρότητα και την ταυτοποίηση των ουσιών που χρησιμοποιούνται στις οινολογικές πρακτικές, καθώς και τις οινολογικές πρακτικές:
            
            
               OENO-MICRO 14-546, χρήση ζυμών μη-σακχαρομύκητες — αναθεώρηση των σχετικών αρχείων του διεθνούς κώδικα των οινολογικών πρακτικών
            
            
               OENO-SPECIF 12-506, μονογραφία σχετικά με επιλεκτικό ζεόλιθο (φαουγιασίτη)
            
            
               OENO-SPECIF 15-575, μονογραφία για τις πρωτεΐνες φυτικής προέλευσης — επικαιροποίηση των προδιαγραφών για το σίδηρο και άλλα μέταλλα
            
            
               OENO-TECHNO 10-444, χρήση διηθητικής πλάκας που περιέχει επιλεκτικούς ζεόλιθους για την απορρόφηση των χλωροανισολών
            
            
               OENO-TECHNO 14-543, επεξεργασία οίνου με πολυασπαρτάτες
            
            
               OENO-TECHNO 14-545 A, επικαιροποίηση του φακέλου για την οξυγόνωση των γλευκών
            
            
               OENO-TECHNO 14-545 B, επικαιροποίηση του φακέλου για την οξυγόνωση των οίνων
            
            
               OENO-TECHNO 14-567 A, διάκριση μεταξύ προσθέτων και βοηθητικών μέσων επεξεργασίας — μέρος 1
            
            
               ECO-DROCON 13-523, οίνος με περιεκτικότητα σε αλκοόλη που έχει τροποποιηθεί με αφαίρεση αλκοόλης
            
            
               OENO-SCMA 13-526, διατάξεις σχετικά με τη χρήση κατοχυρωμένων μεθόδων που πρέπει να εγκριθούν από τον ΔΟΑΟ
            
            
               OENO-SCMA 14-553, ανάλυση των πτητικών ενώσεων στους οίνους με αεριοχρωματογραφία
            
            
               OENO-SCMA 14-552, ποσοτικός προσδιορισμός σακχάρων στον οίνο μέσω υγρής χρωματογραφίας υψηλής απόδοσης — επικαιροποίηση της μεθόδου OIV-MA-AS311-03
            
            
               OENO-SCMA 14-566, ποτά με χαμηλό αλκοολικό τίτλο — επικαιροποίηση της μεθόδου OIV-MA-AS312-01A